Op julle merke, gereed, proe! - Wineland Magazine
As daar in wynkringe gepraat word van dié groot stryd in die wynland, dink die meerderheid waarskynlik aan die Veritas Toekennings of Jongwynskou. 'n Ander groot stryd wat nou 'n wyn-element gaan bykry, is die eeue-oue stryd tussen Maties en Ikeys.
Ja, dit is nie asof Intervarsity nog nooit met wyn gepaard gegaan het nie. Inteendeel: ek dink Beyers Truter – studente gunsteling, Beyerskloof, se Pinotage-koning en ywerige rugbyondersteuner – glimlag breed as die UCT-busse op die N1 aangetoer en -toeter kom …
Die beoogde Wyn Intervarsity gaan egter 'n meer ernstige aanslag hê en sal volgens die organiseerders bestaan uit 'n wynproe, vasvra-kompetisie en uiteindelik 'n debat – met groot name wat reeds genoem is as beoordelaars van die laasgenoemde.
As oud-Matie kan ek sekerlik nie objektief voorspel wie die oorhand gaan kry nie, maar logika sê vir my dat die universiteit wat die land se wynmakers oplei, mos met toe oë (ja, die proe gaan blind wees) die stryd sal wen!
'n Senuweeagtige oud-UCT'er, Backsberg se Simon Back – wat een van die dryfkragte van die projek is – het my vermoede bevestig: "Kyk, dié mense is gewoond aan Stellenbosch toe gaan vir wyn en 'n hengse partytjie, maar of hulle 'n koel klimaat Sauvignon sal kan uitken, is 'n heel ander saak!"
Beide UCT en Maties het aktiewe wynverenigings asook koshuis wynklubs waaruit die wynspanne gekies kan word. Die Wyn Intervarsity gaan nie saamval met die rugby skouspel – wat in Mei deur die Maties gewen is – nie, maar sal waarskynlik gedurende die derde akademiese kwartaal plaasvind. Finale datums en verdere gistings oor die intervarsity sal binnekort op WWW bekendgemaak word.